KIRJALLINEN KYSYMYS E-2742/01 esittäjä(t): Jorge Moreira Da Silva (PPE-DE) komissiolle. Ydinenergian ympäristökustannusten sisällyttäminen.



Virallinen lehti nro 134 E , 06/06/2002 s. 0089 - 0090



KIRJALLINEN KYSYMYS E-2742/01 esittäjä(t): Jorge Moreira Da Silva (PPE-DE) komissiolle (5. lokakuuta 2001) Aihe: Ydinenergian ympäristökustannusten sisällyttäminen - Kioton pöytäkirjan tullessa voimaan vuonna 2002 maailmanlaajuisesta lämpenemisestä johtuvat ympäristökustannukset sisällytetään tuotteiden hintoihin. - Kioton pöytäkirjan soveltaminen energian alalla johtaa siihen, että uudistuvat energialähteet ja ydinenergia saavat kilpailuetuja fossiilisilla polttoaineilla (erityisesti hiili ja hiilivedyt) tuotettuun energiaan nähden. - Ydinenergia ei ole kestävä energianlähde, vaikka sen vaikutukset maailmanlaajuiseen lämpenemiseen ovat pienemmät kuin muiden energianlähteiden. - Rio de Janeirossa vuonna 1992 sovitun kestävän kehityksen strategian noudattamiseksi on pikaisesti sisällytettävä kaikki ympäristökustannukset (eikä vain osaa niistä) kaikkien tuotteiden hintoihin. Mihin toimiin komissio aikoo ryhtyä ydinvoimaloissa tuotetun energian ympäristökustannusten, jotka johtuvat sekä jätteen varastoinnista ja hallinnoinnista että saastumisriskistä, sisällyttämiseksi energian hintaan? Loyola de Palacion komission puolesta antama vastaus (14. joulukuuta 2001) Komissio on samaa mieltä siitä, että uusiutuvat energialähteet ja ydinenergia eivät normaalioloissa vaikuta olennaisesti ilmaston lämpenemiseen. Euroopan energiahuoltostrategiaa koskevassa vihreässä kirjassa(1) arvioidaan, että ydinenergialla tuotetun sähkön avulla voidaan välttää yli 300 miljoonan tonnin hiilidioksidipäästöt pelkästään Euroopan unionin alueella vuonna 2010. Vihreässä kirjassa esitetään maailmanlaajuinen katsaus yhteisön energiapolitiikasta ja tarkastellaan energialähteiden välistä suhdetta energiahuollon, kilpailun, ympäristön ja verotuksen näkökulmista. Komissio viittaa vihreässä kirjassa myös tavoitteisiin ympäristön turmeltumiseen liittyvien kustannusten sisällyttämisestä hintoihin ja tarpeeseen vähentää jäsenmaiden välisiä merkittäviä verotuseroja. Energiatuotannon ja energian käytöstä aiheutuvien ulkoisten kustannusten sisällyttäminen hintoihin on strateginen ympäristötavoite. Näiden ulkoisten kustannusten arviointiin liittyy kuitenkin huomattavia teknisiä ja menetelmällisiä ongelmia, joihin kaivataan vielä ratkaisua. Ulkoisista kustannuksista saa lisätietoa vuonna 1991 aloitetusta komission ExterneE-tutkimuksesta, josta jätettiin kertomus aiemmin tänä vuonna. Tutkimuksessa arvioidaan, että keskimääräiset ulkoiset kustannukset ydinvoimasta ovat vähän alle 0,4 senttiä kilowattitunnilta, kun taas kaasun ulkoinen kustannus on 1,32,3 senttiä kilowattitunnilta sekä öljyn ja hiilen 4,37,3 senttiä kilowattitunnilta. Pienin ulkoinen kustannus, 0,10,2 senttiä kilowattitunnilta, aiheutui tuulivoimasta. ExternE-tutkimuksessa otettiin huomioon koko ydinpolttoainekierto, mukaan luettuina jätteet, radioaktiiviset päästöt ja ympäristösaasteet, väestölle aiheutuvat säteilyvaikutukset ja onnettomuusriskit. Jäsenvaltiot ovat ensi kädessä vastuussa ydinenergian ympäristövaikutusten ja muiden ulkoisten kustannusten sisällyttämisestä hintoihin. Tällaisia muita ulkoisia kustannuksia ovat esimerkiksi ympäristöön laillisesti päästetyistä radioaktiivisista päästöistä, jätteiden käsittelystä ja voimalaitosten turvallisuuden varmistamisesta aiheutuvat kustannukset. Yleensä ydinenergian tuottamisessa käytetyn ydinpolttoaineen ja -jätteiden varastoinnista ja pitkäaikaisesta käsittelystä tai loppusijoituksesta aiheutuvat kustannukset on jo osittain sisällytetty sähkön hintaan. Myös ydinmateriaalin kuljetuksen turvaamisesta aiheutuvat kustannukset huomioidaan tarvittaessa hinnassa(2). Onnettomuuksien tai radioaktiivisten päästöjen riskit otetaan huomioon hinnoittelussa pääasiassa kahdella tavalla. Toinen tapa on ottaa huomioon ydinvoimaloiden syvyyssuuntainen turvallisuus, joka vähentää radioaktiivisten onnettomuuspäästöjen syntymistä länsimaisissa reaktoritekniikoissa. Toinen tapa on se, että kaikki jäsenvaltiot liittyisivät Pariisissa tehtyyn ydinvastuuta koskevaan sopimukseen, joka tulee voimaan onnettomuuden sattuessa. Komissio on äskettäin aloittanut ExternE-tutkimuksen tuloksiin perustuvan jatkotutkimuksen (NEWEXT new elements for the assessment of external costs from energy technologies). Komissio arvioi tulevassa jatkotutkimuksessaan ympäristökustannusten sisällyttämistä kaikkien energiamuotojen hinnoitteluun. Lisäksi komissio ilmoittaa energiahuoltostrategiaa koskevassa vihreässä kirjassaan inventoivansa järjestelmällisesti energia-alaa koskevat valtiontuet kilpailun vääristymisen välttämiseksi. Inventaario koskee luonnollisesti myös ydinvoima-alaa, koska sille ei pitäisi enää myöntää tukia. (1) KOM(2000) 769 lopullinen. (2) Yksityiskohtaista tietoa radioaktiivisen jätteen huoltokustannusten rahoittamisesta yksittäisissä jäsenvaltioissa esitetään ympäristöasioiden pääosaston toimeksiannosta lokakuussa 1998 julkaistussa kertomuksessa Schemes for financing radioactive waste storage and disposal (EUR 18185).